ไอซีทียังไม่เคาะผลเสียหายแก้สัญญามือถือ-ดาวเทียม
คณะกรรมการไอซีทียังไม่เคาะผลเสียหายแก้สัญญามือถือ-ดาวเทียม&nbsp; แต่ยืนยันเดินหน้าเอาผิดไม่ซ้ำรอยไอทีวีแน่นอน
29 มี.ค. 2553

คณะกรรมการไอซีทียังไม่เคาะผลเสียหายแก้สัญญามือถือ-ดาวเทียม  แต่ยืนยันเดินหน้าเอาผิดไม่ซ้ำรอยไอทีวีแน่นอน
พ.ต.อ.สุชาติ วงศ์อนันต์ชัย ผู้ตรวจราชการ กระทรวงเทคโนโลยีสารสนเทศและการสื่อสาร (ไอซีที) ในฐานะประธานคณะกรรมการสอบสวนข้อเท็จจริงแก้สัญญาสัมปทานมือถือและดาวเทียม ตามคำพิพากษา คดียึดทรัพย์ พ.ต.ท.ทักษิณ ชินวัตร 4.6 หมื่นล้านบาท เปิดเผยว่า การสอบข้อเท็จจริงต้องเลื่อนจากกรอบที่วางไว้เดิมว่าจะเสร็จภายในเดือนนี้ออกไปอีก เนื่องจากเอกสารมีจำนวนมาก โดยวันที่ 2 เม.ย.นี้ คณะกรรมการจะหารืออีกครั้ง ซึ่งคาดว่าจะได้ข้อสรุปเรื่องวิธีการประเมินมูลค่าความเสียหายได้
ที่ผ่านมาคณะกรรมการได้หารือ 2-3 ครั้งใน 4ประเด็นหลัก คือ 1. เรื่องการแปลงส่วนแบ่งสัมปทานเป็นภาษีสรรพสามิต 2. การลดส่วนแบ่งรายได้โทรศัพท์ระบบเติมเงิน (พรีเพด) จาก 25% เหลือ 20% 3. การเปิดโรมมิ่งสัญญาณของ บริษัท ดิจิตอลโฟน หรือ ดีพีซี และ 4. กรณียิงดาวเทียมไทยคม 4 หรือไอพีสตาร์ เป็นไปตามสัญญาหรือไม่
พ.ต.อ.สุชาติ กล่าวว่า สำหรับความผิดในส่วนของบุคคลนั้นทางคณะกรรมการสอบสวนข้อเท็จจริงได้ประสานไปยังคณะกรรมการสำนักงานป้องกันและปราบปรามการทุจริตแห่งชาติ (ป.ป.ช.) เพื่อดูทางอาญา ขณะที่ไอซีทีจะดูทางแพ่ง เอาผิดด้านวินัยกับบุคคลหรือ ข้าราชการที่เกี่ยวข้องกับกรณีดังกล่าว และเชื่อว่าหากกระบวนการสิ้นสุดสัญญาสัมปทานจะยังคงดำเนินต่อไปไม่ล้มเช่น กรณี ไอทีวี อย่างแน่นอน